**1η Δραστηριότητα**

**Παραμύθι: Ιός χωρίς κορώνα**

Οδηγίες δραστηριότητας:

**1**. Βρίσκετε το παραμύθι στο αρχείο pdf που επισυνάπτεται στο εμέιλ ή εναλλακτικά από τους συνδέσμους:

α. <https://www.openbook.gr/ios-choris-korona/> β.<https://www.ebooks4greeks.gr/ios-xoris-korona-koronoios>

 **2**. Αφήστε τα παιδιά να κάνουν μόνα τους την **ανάγνωση** για εξάσκηση. Αν κουραστούν, δεδομένου ότι το κείμενο είναι μεγάλο, μπορείτε να συνεχίσετε εσείς.

**3**. Όταν ολοκληρωθεί η ανάγνωση του παραμυθιού, ζητήστε από το παιδί να αφηγηθεί με δικά του λόγια την ιστορία σε κάποιον άλλο που δεν την άκουσε, προκειμένου να γίνει εξάσκηση στην **αφήγηση**.

**4**. Κάντε μία σύντομη συζήτηση με το παιδί σχετικά με την ιστορία. Τι του έκανε περισσότερο εντύπωση; Τι του άρεσε περισσότερο; Τι δεν του άρεσε καθόλου; Πώς αισθάνθηκε;

**5**. Ζητήστε από το παιδί να **γράψει** 2 ή 3 **προτάσεις** σε ένα πρόχειρο τετράδιο για αυτά που συζητήσατε πριν.

π.χ. Μου άρεσε περισσότερο..... / Δεν μου άρεσε που.... / Μου έκανε εντύπωση ότι...

**6**. Ζητήστε από το παιδί να **ζωγραφίσει** με τον δικό του τρόπο την ιστορία. Πώς αποτυπώνει με τα δικά του μάτια τον μικρούλη ιό με την κορώνα; Πώς τον φαντάζεται;

(Μέσα από τη ζωγραφική δίνεται η ευκαιρία στα παιδιά να αποτυπώσουν τα συναισθήματά τους για όλη αυτή τη δύσκολη περίοδο που διανύουμε).

- Θυμίζετε στα παιδιά όταν καταγράφουν τις προτάσεις τους να **ξεκινούν με κεφαλαίο** και να βάζουν **τελεία στο τέλος της πρότασης**.

- Ζητήστε τους να **ελέγχουν** στο τέλος αυτό που έγραψαν για να **διορθώσουν** τυχόν λάθη και να βεβαιωθούν ότι έχουν βάλει **τόνους**.

- Αν κάποιο παιδί γράφει τις προτάσεις απευθείας στον υπολογιστή είναι λογικό να μην είναι εξοικειωμένο με το σύστημα τονισμού, οπότε είμαστε επιεικείς. Μπορεί σε αυτή την περίπτωση να γράφει με κεφαλαία γράμματα μόνο, εάν το θέλει.

- Θυμίστε τους να γράψουν το όνομά τους στην εργασία με τις προτάσεις αλλά και στη ζωγραφιά τους.

- Μπορείτε να μου αποστείλετε **μέσω εμέιλ** τις προτάσεις που θα γράψουν τα παιδιά, καθώς και τη ζωγραφιά τους με:

* αρχείο φωτογραφίας, αν σας είναι πιο εύκολο
* μπορείτε να σκανάρετε τις εργασίες τους, αν υπάρχει αυτή η δυνατότητα